Bjørn Medom Nielsen (S), 2006-02-24:
Socialdemokraterne vil en aktiv miljøpolitik, en miljøpolitik, der sætter vores efterkommere ind i en verden, der ikke trues af miljøkatastrofer, en miljøpolitik, der skaber baggrund og grobund for virksomheder inden for miljøindustrien, og en miljøpolitik, der har perspektiv i relation til den globale verden.
Danmark er jo også kendt i omverdenen for at være et land, der forbinder ord med handling på det miljømæssige område, et dogme, som Socialdemokraterne har begyndt, og som vi stadig står for.
Det er i den sidste sammenhæng, vi ser beslutningsforslaget om forbud mod import og handel med illegal træ, som SF har fremsat, og som behandles her i dag.
Her kan vi være det lille land med den store miljøstemme, der fokuserer på beskyttelsen af verdens skove.
I modsætning til de senere års megen snak og lidt handling kan vi nu få sat mere handling bag miljøpolitikken.
Forslaget består af to dele: For det første skal regeringen i EU intensivere arbejdet og presset på Kommissionen for en lovgivning på dette felt.
Når en meget stor del af det importerede træ i EU er illegalt, og dermed også er det i Danmark, bl.a. fordi det er ganske lidt træ, der er SCF-mærket, er der efter Socialdemokratiets opfattelse god grund til at presse på i EU.
Når ngo'erne på området maser på, når Europa-Parlamentet enstemmigt skubber på for større hastighed i gennemførelsen af FLEGT og et bedre indhold i handlingsplanen, så er der tale om et bredt funderet krav, som Socialdemokratiet med sin lange miljøtradition står bag.
Vel vidende at Danmark har spillet en aktiv rolle sammen med andre EU-lande i at presse den tilbageholdende Europa-Kommission, må Danmark nu tage skeen i den anden hånd.
EU som løftestang på miljøområdet er et dogme, som skal holdes til ilden.
For det andet fordrer forslaget en lovgivning om, at større virksomheder i Danmark ikke må oplagre eller sælge produkter, der helt eller delvis består af træ fra naturskove.
Definitionen af træets bæredygtighed, eller af, om det kommer fra naturskov, ligger hos oprindelseslandet.
Socialdemokraterne finder, at omsætningsbegrænsningen på de 100.000 euro er helt passende, da vi ikke ønsker at belaste blomsterhandlere, der sælger bambusblomsterpinde, eller dyrehandlere, der sælger tropiske træpinde til fuglebure.
Der skal for at vise omverdenen sammenhæng mellem ord og handling sættes ind over for virksomhedernes illegale salg af træ eller produkter indeholdende illegalt træ.
Da det ikke er en DK-standard, der lægges op til, men brugen af oprindelseslandets standard, betyder det formentlig, at vi ikke lægger os ud med reglerne om EU's indre marked.
Vi har i Socialdemokratiet bemærket, at denne regel betyder, at virksomheder, der handler med træ, kommer til at skulle føre omvendt bevisbyrde.
Samtidig vil vi også gerne være med til at imødekomme branchen ved en lang implementeringsperiode, således at den nødvendige afklaring af træets oprindelsesland kan finde sted.
Tidligere har der være tiltag i form af en vejledning om det offentliges indkøb af træ.
Det har dog ikke rakt langt nok.
Forklaringen på det kan sikkert findes i dette citat fra et af de helt eller halvt offentlige erhverv i Danmark, nemlig havnedriften.
Jeg citerer fra Danske Havnes seneste nyhedsbrev: Havnene kender til indkøbsvejledningen og søger at købe lovligt og bæredygtigt tropisk træ.
Det kan endog være fornuftigt at bruge et naturprodukt i sit havnebyggeri, enkelte typer er bl.a. resistente over for pæleorm.
Havnenes indkøbere kan dog ikke følge træet tilbage i produktionskæden, og derfor må man starte med at spørge sig for hos sin forhandler.
Her tager B 17 altså fat, hvor vejledningen om det offentliges indkøb af tropisk træ slutter.
Endvidere udvider B 17 omfanget af, hvilket træ det gælder, altså også det, der kaldes tempereret træ fra Østeuropa, og det er ikke en ubetydelig del af den illegale import.
Socialdemokraterne kan med de ovennævnte begrundelser støtte beslutningsforslaget.
Jeg skal derudover på vegne af Det Radikale Venstres ordfører sige, at de har samme holdning som Socialdemokratiet og også kan støtte forslaget fra SF.